Brave New World (album)

Brave New World er det tolvte studioalbumet til det engelske heavy metal bandet Iron Maiden, utgitt 29. mai 2000. Det var deres første studioalbum siden gjenkomsten av den mangeårige vokalisten Bruce Dickinson (som forlot bandet i 1993) og gitaristen Adrian Smith (som forlot bandet i 1990) i 1999. Det er også bandets første studioinnspilling som en sekstett, ettersom Janick Gers, som erstattet Smith i 1990, forble i bandet.

Albumets omslagsbilde og tittellåt er referanser til romanen Vidunderlige nye verden, skrevet av Aldous Huxley. Den øvre halvdelen av omslagsbilde ble laget av Derek Riggs, mens den nedre halvdelen ble laget av Steve Stone.

Sangene «The Wicker Man» og «Out of the Silent Planet» ble begge utgitt som singler. Promoteringversjonen av «The Wicker Man» for radio inneholdt ekstra vokaler i refrenget som ikke er med i noen andre versjoner av sangen.

Brave New World Tour var turneen som støttet opp om albumet, der konserten på Rock in Rio ble spilt inn og senere utgitt som et livealbum og video.

Brave New World nådde en 7. plass på UK Albums Chart, og har siden blitt sertifisert til gull. I USA debuterte albumet på 39. plass på Billboard 200, og hadde registrert over 307 000 salg i Nielsen SoundScan systemet i 2008.

 Sanger, komposisjon og liveopptredener 
De fleste av sangene ble skrevet før Ed Hunter turneen og ble senere spilt inn i Guillaume Tell Studios, Paris. Det var det første albumet bandet spilte inn med produsent Kevin Shirley, og det første de spilte inn live i studio.

Ifølge et intervju med Adrian Smith ble «The Nomad», «Dream of Mirrors» og «The Mercenary» opprinnelig skrevet for Virtual XI (1998), og den tidligere vokalisten Blaze Bayley hevdet å ha bidratt med noen tekster til «Dream of Mirrors», men ble ikke kreditert. Ifølge Steve Harris startet arbeidet på «Blood Brothers» også i denne perioden, men den ble ikke ferdigstilt på det tidspunktet.

«Brave New World» var den eneste låten fra albumet som dukket opp på Dance of Death World turneen, den neste turneen i støtte for en studioinnspilling. Ingen av sangene fra albumet ble spilt under A Matter of Life and Death turneen, selv om flere kom tilbake under The Final Frontier turneen, med «The Wicker Man», «Ghost of the Navigator», tittellåten, og «Blood Brothers» som ble spilt i 2010-delen av turneen. «Blood Brothers» kom tilbake på Book of Souls turneen, og «The Wicker Man» ble også spilt igjen på Legacy of the Beast turneen.

Sangen «Blood Brothers», skrevet av Steve Harris til minne om sin avdøde far, ble dedikert til Ronnie James Dio under 2010 delen av The Final Frontier turneen, etter hans død 16. mai. Under 2011 delen av turneen, som startet i Australia, ble «Blood Brothers» dedikert til ofrene, vennene og familiene til bandmedlemmene og publikum som ble berørt av jordskjelvet i Christchurch 22. februar 2011. Etter hvert som turneen fortsatte, ble sangen også dedikert til ofrene for jordskjelvet og tsunamien i Tōhoku i 2011, samt opprørene i Egypt og Libya, og senere til ofrene for terrorangrepene i Norge i 2011. En liveopptreden av sangen fra En Vivo! i 2012 ble nominert til en Grammy pris for Best Hard Rock/Metal Performance 6. desember 2012.

 Mottakelse 
Anmeldelsene av albumet var generelt positive. Kritikerne var spesielt fornøyde med Bruce Dickinsons og Adrian Smiths tilbakekomst til bandet, sammenlignet med de to foregående utgivelsene der Blaze Bayley var vokalist. Kerrang! beskrev albumet som «virkelig imponerende. Majestetisk. Bombastisk. TItanisk. Så herlig rett-i-ansiktet at du nesten kan føle dens varme pust opp i neseborene». Sputnikmusic beskrev det som «et av bandets beste album; på linje med Powerslave, Somewhere in Time og Piece of Mind» og «definitivt det letteste albumet å komme inn i siden bandets glansdager». Classic Rock uttalte at, selv om «det kanskje ikke tar mange skritt fremover», «lykkes det absolutt med å trekke tilbake årene til Iron Maidens storhetstid».

AllMusic var litt mer kritiske til albumet og beskrev det som «intet Number of the Beast», selv om de fortsatte med å si at «når det gjelder comeback album, var dets fortreffelighet udiskutabel», og de ga albumet en positiv vurdering.

NME var svært negative til utgivelsen og mente at bandets tidligere «avvisning av omverdenen, som holdt dem trygge alle disse årene, nå får dem til å se temmelig foreldet ut». Magasinet sammenlignet også bandet med nyere band som Korn og Slipknot og mente at Iron Maiden «ikke lenger er yppersteprestene av de svarte kunster, og virker nesten uskyldige i sammenligning». Blabbermouth.net var også negative og uttalte at bandet hørtes «slitent og uinspirert ut» og konkluderte med at «[Brave New World] vil mislykkes i å etterlate et varig merke på dagens metalscene».

I 2020 ble albumet kåret til et av de 20 beste metalalbumene fra 2000 av magasinet Metal Hammer.

 Sporliste 

Personell
Produksjons- og medvirkningskrediteringer er hentet fra albumets innleggshefte.

 Iron Maiden 
Bruce Dickinson: vokal
Steve Harris: bass, keyboard, bakgrunnsvokal
Dave Murray: gitar
Adrian Smith: gitar, bakgrunnsvokal
Janick Gers: gitar
Nicko McBrain: trommer

 Produksjon 

 Kevin Shirley – produksjon, lydteknikk, miksing  
 Steve Harris – medprodusent  
 Denis Caribaux – andrelydtekniker  
 Nicolas Meyer – assistentlydtekniker  
 Rory Romano – assistentlydtekniker  
 Jeff Bova – orkestrering på «Blood Brothers» og «The Nomad»  
 George Marino – mastering  
 Derek Riggs – omslagsillustrasjon  
 Steve Stone – omslagsillustrasjon  
 Peacock – omslagsdesign, omslagskonsept  
 Dean Karr – fotografi  
 Rod Smallwood – management  
 Andy Taylor – management  
 Merck Mercuriadis – management

 Referanser 

 Eksterne lenker   


Kategori:Iron Maiden-plater
Kategori:Musikkalbum fra 2000